ស្ថាប័ន​ប្រឆាំង​អំពើ​ពុករលួយ​ទទួល​បាន​សិទ្ធិ​អំណាច​ផ្លូវច្បាប់
គណៈ​រដ្ឋមន្ត្រី​កម្ពុជា​បាន​អនុម័ត​អនុក្រឹត្យ​ចំនួន​បី​សម្រាប់​ផ្តល់​សិទ្ធិ​អំណាច​ផ្លូវ​ច្បាប់​ដល់​ស្ថាប័ន​ប្រឆាំង​អំពើ​ពុករលួយ។
ភ្នំពេញ៖ ស្ថាប័នប្រយុទ្ធប្រឆាំងអំពើពុករលួយនៅក្នុងប្រទេសកម្ពុជាទទួលបានសិទ្ធិអំណាចផ្លូវច្បាប់ពីរដ្ឋាភិបាលសម្រាប់ដំណើរការអនុវត្តច្បាប់ប្រឆាំងអំពើពុករលួយឱ្យមានប្រសិទ្ធិភាពតាមរយៈអនុក្រឹត្យចំនួនបី។ ការប្រយុទ្ធប្រឆាំងអំពើពុករលួយជាផ្នែកមួយនៃកម្មវិធីកំណែទម្រង់រដ្ឋរបស់រាជ រដ្ឋាភិបាលដើម្បីឱ្យមានអភិបាលកិច្ចល្អ ពង្រឹងនីតិរដ្ឋ អភិវឌ្ឍសេដ្ឋកិច្ចប្រកបដោយចីរភាព និង កាត់បន្ថយភាពក្រីក្រ។ អង្គការសង្គមស៊ីវិលបាននិយាយថា ខ្លួននឹងតាមឃ្លាំមើលដំណើរការអនុវត្ត ច្បាប់ប្រឆាំងអំពើពុករលួយនេះ។ នៅថ្ងៃសុក្រនេះ គណៈរដ្ឋមន្ត្រីកម្ពុជាបានអនុម័តអនុក្រឹត្យចំនួនបីសម្រាប់ផ្តល់សិទ្ធិអំណាចផ្លូវច្បាប់ដល់ស្ថាប័នប្រឆាំងអំពើពុករលួយ ដើម្បីដំណើរការអនុវត្តច្បាប់ប្រឆាំងអំពើពុករលួយឲ្យមានប្រសិទ្ធិភាព។ អនុក្រឹត្យទាំងបីនេះរួមមានអនុក្រឹត្យស្តីពីការរៀបចំ និងការប្រព្រឹត្តទៅរបស់អង្គភាពប្រឆាំងអំពើពុក រលួយ អនុក្រឹត្យស្តីពីការគ្រប់គ្រង និងចាត់ចែងថវិការបស់ស្ថាប័នប្រឆាំងអំពើពុករលួយ និងអនុក្រឹត្យស្តីពីរូបសញ្ញា និងត្រារបស់ស្ថាប័នប្រឆាំងអំពើពុករលួយ។ សេចក្តីថ្លែងការណ៍របស់ទីស្តីការគណៈរដ្ឋមន្ត្រីបានបញ្ជាក់ថា អនុក្រឹត្យទាំងបីនេះគឺជាតម្រូវការជាបន្ទាន់ ដើម្បីធានាឱ្យការអនុវត្តយុទ្ធសាស្ត្ររបស់រាជរដ្ឋាភិបាល ស្តីពីការប្រឆាំងអំពើពុករលួយ។ សេចក្តីថ្លែងការណ៍នេះបានបន្ថែមថា ការប្រយុទ្ធប្រឆាំងអំពើពុករលួយជាផ្នែកមួយនៃកម្មវិធីកំណែ ទម្រង់រដ្ឋរបស់រាជរដ្ឋាភិបាល ដើម្បីឱ្យមានអភិបាលកិច្ចល្អ ពង្រឹងនីតិរដ្ឋ អភិវឌ្ឍសេដ្ឋកិច្ចប្រកប ដោយចីរភាព និងកាត់បន្ថយភាពក្រីក្រ។ សេចក្តីថ្លែងការណ៍នេះបានសរសេរថា កត្តាសំខាន់ចំនួនបីសម្រាប់ការប្រយុទ្ធប្រឆាំងនឹងអំពើពុក រលួយបានផ្តោតលើទីមួយ៖ ការអប់រំ ផ្សព្វផ្សាយ បង្ការ ទប់ស្កាត់ ទីពីរ៖ ការអនុវត្តច្បាប់បង្ក្រាប បទល្មើសពុករលួយ និងទី៣៖ ការចូលរួមពីមហាជន និងកិច្ចសហប្រតិបត្តិការអន្តរជាតិ ដំណើរការមានប្រសិទ្ធិភាពល្អ។ លោកស្រីម៉ម ស៊ីថា ប្រធានគណៈកម្មាធិការឯករាជ្យប្រឆាំងអំពើពុករលួយ បានថ្លែងថា អនុក្រឹត្យ ស្តីពីការរៀបចំ និងការប្រព្រឹត្តទៅរបស់អង្គភាពប្រឆាំងអំពើពុករលួយមានសារៈសំខាន់ណាស់ សម្រាប់ដំណើរការអនុវត្តច្បាប់ប្រឆាំងអំពើពុករលួយឱ្យមានប្រសិទ្ធិភាព។ «នេះគឺជាការផ្តល់អំណាចដល់ស្ថាប័នប្រឆាំងអំពើពុករលួយឱ្យប្រតិបត្តិ។ រីឯការប្រតិបត្តិការយ៉ាង ណានោះ យើងមិនទាន់ដឹងទេ។ ប៉ុន្តែយើងឃ្លាំមើលប្រតិបត្តិការរបស់ស្ថាប័ននេះតទៅទៀត ក្រោយពីបានសិទ្ធិគ្រប់គ្រាន់ក្នុងការអនុវត្តហើយនោះ។ តើគេប្រតិបត្តិការស្របតាមគោលការណ៍ និងនីតិវិធីត្រឹមត្រូវ ឬអត់ ហើយមានប្រសិទ្ធិភាព ឬអត់?» លោកសន ជ័យ ប្រធានគម្រោងរួបរួមគ្នា ដើម្បីគណនេយ្យភាពសង្គម បានថ្លែងថា វាអាចនឹងមាន ប្រសិទ្ធិភាព និងអាចអនុវត្តទៅបាន ដរាបណាអនុក្រឹត្យនេះមានការផ្តល់យោបល់ពីសង្គមស៊ីវិល ដែលធ្វើការផ្នែកប្រយុទ្ធប្រឆាំងអំពើពុករលួយ។ «មុននឹងមានការអនុម័ត យើងមិនត្រូវបានគេផ្តល់ឱកាសនៃការផ្តល់យោបល់លើអនុក្រឹត្យទាក់ទងនឹងច្បាប់ប្រឆាំងអំពើពុករលួយនេះទេ។ ខ្ញុំគិតថា វានឹងអាចមានចំណុចចន្លោះប្រហោងមួយចំនួន ក្នុងការជំរុញ និងការអនុវត្ត ការប្រយុទ្ធប្រឆាំងអំពើពុករលួយឱ្យមានប្រសិទ្ធិភាពនៅប្រទេសកម្ពុជា»។ ច្បាប់ប្រឆាំងអំពើពុករលួយត្រូវបានដាក់ឱ្យប្រើប្រាស់ដោយព្រះរាជក្រមរបស់ព្រះមហាក្សត្រព្រះបាទសម្តេចព្រះបរមនាថ នរោត្តម សីហមុនី នៅថៃ្ងទី១៧ ខែមេសា ឆ្នាំ២០១០។ នៅថ្ងៃទី២៩ ខែវិច្ឆិកា អង្គភាពប្រឆាំងអំពើពុករលួយបានចាប់លោកតុប ច័ន្ទសេរីវុឌ្ឍ ប្រធានព្រះ រាជអាជ្ញាអមតុលាការសាលាដំបូងខេត្តពោធិសាត់ពីបទប្រព្រឹត្តអំពើពុករលួយ។ ថ្ងៃទី១ ខែធ្នូ អង្គភាពប្រឆាំងអំពើពុករលួយបានរកឃើញទោសកំហុសរបស់ភ្នាក់ងារពន្ធដាចំនួន៣០នាក់នៃក្រសួងសេដ្ឋកិច្ច និងហិរញ្ញវត្ថុចំពោះការប្រព្រឹត្តអំពើពុករលួយ ដែលបានទារប្រាក់លើសពីម្ចាស់យានយន្ត នៅក្នុងការលក់ប័ណ្ណបង់ពន្ធទោចក្រយានយន្តប្រចាំឆ្នាំ២០១០៕